TARYBOS REGLAMENTAS (EB) Nr. 274/2008
2008 m. kovo 17 d.
iš dalies keičiantis Reglamentą (EEB) Nr. 918/83, nustatantį Bendrijos atleidimo nuo muitų sistemą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 26 straipsnį,
atsižvelgdama į Komisijos pasiūlymą,
kadangi:
(1)
Įvežant prekes, kurios neapmokestinamos Bendrojo muitų tarifo (toliau - BMT) muitais, kaip numatyta Tarybos reglamente (EEB) Nr. 918/83 (1), neturėtų padaryti didesnio žalingo poveikio Bendrijos pramonei, kadangi yra taikomi apribojimai, susiję su įvežamų prekių kiekiu ar verte, jų naudojimu ir (arba) muitiniu tikrinimu po įvežimo. Dėl to tikslinga importuojamoms neapmuitinamoms prekėms netaikyti prekybos apsaugos priemonių, nustatytų remiantis Sutarties 133 straipsniu.
(2)
Antrajai gyvenamajai vietai skirtiems importuojamiems buitiniams daiktams taikomi tie patys apribojimai ir patikrinimai kaip ir tokioms pačioms prekėms, kurias įveža iš trečiųjų šalių persikeliantys fiziniai asmenys, keičiantys nuolatinę gyvenamąją vietą. Pirmuoju atveju įvežamos prekės neatleidžiamos nuo pridėtinės vertės mokesčio (toliau - PVM), o antruoju - nuo jo atleidžiamos, nors abiem atvejais importuotojams ir valstybių narių muitinių administracijoms tenka tokia pati administracinė našta. Be to, antrajai gyvenamajai vietai skirtų buitinių daiktų importui taikomos muitų lengvatos ekonominė nauda yra nedidelė, palyginti su papildomomis tikrinimo išlaidomis. Dėl to tikslinga išbraukti nuostatas, susijusias su toms prekėms taikomu atleidimu nuo muitų.
(3)
Reglamento (EEB) Nr. 918/93 27 straipsnyje nustatyta 22 ECU vertės riba nebuvo padidinta nuo 1991 m., o muitai per tą patį laikotarpį buvo gerokai sumažinti ar netgi panaikinti. Todėl tikslinga padidinti vertės ribą, taikomą nedidelės vertės siuntoms.
(4)
Siekiant užtikrinti, kad muitai nebūtų taikomi keleivių bagaže esančioms PVM neapmokestinamoms įvežamoms prekėms, Reglamento (EEB) Nr. 918/83 nuostatos dėl taip įvežamų prekių turėtų būti iš dalies pakeistos siekiant atsižvelgti į 2007 m. gruodžio 20 d. Tarybos direktyvą 2007/74/EB dėl keliaujančių iš trečiųjų šalių asmenų įvežamų prekių neapmokestinimo pridėtinės vertės mokesčiu ir akcizais (2). Dėl to muitų lengvatas tikslinga taikyti tais atvejais, kai pagal Direktyvą 2007/74/EB įgyvendintuose nacionaliniuose PVM teisės aktuose numatomas atleidimas nuo PVM. Atsižvelgiant į tai būtina užtikrinti, kad teritorijose, nurodytose 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos (3) 6 straipsnyje, būtų taikomos tos pačios atleidimo nuo muitų nuostatos.
(5)
Todėl Reglamentas (EEB) Nr. 918/83 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 918/83 iš dalies keičiamas taip:
1)
1 straipsnio 1 dalis pakeičiama taip:
„1. Šiuo reglamentu nustatomi atvejai, kuriais, atsižvelgiant į tam tikras aplinkybes, atleidžiama nuo importo muitų, eksporto muitų ir netaikomos remiantis Sutarties 133 straipsniu patvirtintos priemonės, kai prekės išleidžiamos į laisvą apyvartą arba eksportuojamos iš Bendrijos muitų teritorijos.“;
2)
I skyriaus IV antraštinė dalis išbraukiama;
3)
27 straipsnyje 22 ECU vertė pakeičiama 150 EUR;
4)
45 straipsnis pakeičiamas taip:
„45 straipsnis
Atvykstančių iš trečiųjų šalių keleivių asmeniniame bagaže esančias prekes leidžiama įvežti be importo muitų, jeigu pagal nacionalinės teisės aktų nuostatas, priimtas atsižvelgiant į 2007 m. gruodžio 20 d. Tarybos direktyvos 2007/74/EB dėl keliaujančių iš trečiųjų šalių asmenų importuojamų prekių neapmokestinimo pridėtinės vertės mokesčiu ir akcizais (4) nuostatas, tos įvežamos prekės neapmokestinamos pridėtinės vertės mokesčiu (PVM).
Prekėms, įvežamoms į 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos (5) 6 straipsnio 1 dalyje išvardytas teritorijas, taikomos tos pačios atleidimo nuo muitų nuostatos kaip ir prekėms, įvežamoms į bet kurią kitą atitinkamos valstybės narės teritorijos dalį.
5.
46-49 straipsniai išbraukiami;
6.
127 straipsnis papildomas tokia 3 dalimi:
„3. Prekėms, kurias galima importuoti atleidžiant nuo muitų pagal šį reglamentą, taip pat netaikomi kiekio apribojimai, nustatyti pagal priemones, patvirtintas remiantis EB sutarties 133 straipsniu.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2008 m. gruodžio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. kovo 17 d.